Ħadd ma jista' jmeri l-fatt li dak li seħħ f'pajjiżna fi tlett xhur ma setax jitbassar. Dak li deher daqshekk sod fil-poter, ħadd ma kien jgħid li kellha tiġi mewġa politika fuqu, bħal ma rajna. Kif seħħ dan, diversi jistgħu llum jispjegawh. Uħud iridu l-mertu tagħhom. Uħud jibqgħu, sallum, ma jistgħux jaċċettawh. Imma r-realtà hija li dak li kien il-Prim Ministru, fil-preżent m'għadux. Seħħ proċess li bih, min kien wettaq diversi żbalji kellu jħallas il-kont politiku tiegħu. Ir-responsabbiltà hija ċertament tiegħu, u mhux ta' ħaddieħor, kif hemm min qiegħed jipprova jgħid. It-tama għas-sewwa Bħala persuni fil-politika, f'partit Demokratiku Kristjan, nibqgħu nħarsu 'l quddiem sabiex titwettaq is-sewwa. M'għandniex, f'ebda mument, naqtgħu qalbna. Anqas m'għandna nċedu, jew ingergru fuq dak li nippruvaw inwettqu għax naħsbu li huwa għal xejn. Nistgħu naħdmu ħafna u nidhru li aħna m'aħniex nirbħu. Nistgħu nħarsu lura u naħsbu li tlifna s-snin f'ħidma inutli. Nistgħu nitilfu l-kuraġġ meta naraw uħud jitilquna, jew ma jarawniex iktar kredibbli jew rilevanti. Imma, mingħajr ma nafu, il-ħidma t-tajba, ladarba hekk tkun, kif diġà rajna, għada pitgħada tagħti l-frott. Ħriġna minn tmexxija Anke jekk uħud ma jammettux, illum hemm diversi li qed iħossu li ħarġu minn taħt sistema ta' Gvern żbaljata. Sistema li kienet daħlet f'kollox. Tiddomina, tiddetta, timmanipula u xxekkel lura. Kontroll qawwi tal-poter tal-Istat. Kontroll tal-bnedmin u biża' f'qalbhom f'dak li ser iwettqu jekk jista' jkun b'xi mod, jew interpretat, kontra dak taċ-ċentru. Kemm il-persuni li kienu parti mill-Gvern ta' Muscat huma illiberati, huma jridu jarawh. Kemm hemm bnedmin li jħossuhom f'arja differenti, għad irridu naraw. Il-fatt huwa li kien hemm tmexxija li kienet żbaljata ħafna, li issa ħriġna minnha. Avolja, kif nafu, li l-Gvern Muscat kien elettoralment ħafna iktar b'saħħtu wara l-2017, xorta ried ikisser kemm jiflaħ lill-Partit Nazzjonalista. Ipprova b'kull mezz, u sab għajnuna diretta u indiretta għal dan. Imma r-riżultat huwa li dan ma seħħx. Bqajna partit wieħed, bid-diffikultajiet u l-kumplikazzjonijiet li r-relazzjonijiet umani jġibu magħhom. Mhux biss, imma l-bniedem li ġie l-aktar attakkat b'mod qawwi ħafna minnu, li kien proprju l-Kap tal-Oppożizzjoni, irreżista. Smajna b'diversi allegazzjonijiet. F'mumenti ma kenitx tgħaddi ġimgħa li ma kinitx tiġi vvintata xi storja ġdida. Kien hemm proċess sistematiku ta' li bih daħlet żerriegħa f'ras uħud. Ir-realtà hija li llum Adrian Delia baqa' jmexxi, u Joseph Muscat m'għadux. Mumenti ta' prova Kull mexxej jgħaddi minn mumenti ta' prova. Fost dawn ikun hemm l-għidut dwaru. Ikun hemm min javversah, ukoll. Fil-bniedem li jħares 'il quddiem, dawn il-fatturi, flok ikissruh jispiċċaw jissudawh. Jagħmluh politiku aħjar, persuna li tifhem kemm il-politika hija iebsa, u xi jrid jaffronta għada pitgħada. Dak li jgħaddi minnu jservih ta' eżami. Kull mexxej fid-dinja, aqra liema ħajja trid, issib li kellu mumenti minn dawn. F'uħud iddeċidew tajjeb, f'oħrajn inqas. Imma fl-aħħar tal-jum, fehmu ferm iktar dak li qegħdin hemm għalih. Fehmu ferm iktar kemm trid taħdem u tħares dejjem bit-tama lejn il-futur. F'dan, fit-tkomplija ta' din il-leġislatura fil-Gvern immexxi mill-Prim Ministru Robert Abela, hemm ukoll il-mumenti ta' prova. Dieħel ċertament fiż-żarbun ta' ħaddieħor. Dieħel fl-iżvantaġġ tal-bidla waqt li wieħed qiegħed fil-Gvern. Ma kellux il-preparazzjoni li tiġi minn meta Kap jintgħażel waqt li l-partit ikun fl-Oppożizzjoni. Imma minkejja dawn il-pożizzjonijiet, xorta huwa mistenni ħafna minnu. Huwa mistenni li jkun aħjar minn ta' qablu. Mistenni minn parti mill-poplu li jnaddaf kompletament lill-Partit Laburista. Minn oħra, li jsib xi pożizzjoni ta' kompromess, fejn minn naħa waħda jidher li qiegħed ibiddel, mentri fil-fatt ikun qiegħed iħalli kemm jista' dak li wiret. Għażliet F'dan hemm iktar l-għażla li l-Gvern Abela għandu issa quddiemu, wara r-riżenja aċċettata tal-Kummissarju tal-Pulizija. Hemm sistemi varji ta' kif dan jista' jsir. Imma preżentement m'għadx hemm l-ispazju li seta' kien hemm seba' snin ilu. Tant ġraw eventi skandalużi li fihom il-ħidma t-tajba jew le tal-Korp daħlet fin-nofs, li jkun żbaljat ħafna jekk wieħed jibqa' għaddej. Is-sitwazzjoni hija gravi; mhix ċertament normali u titlob azzjonijiet tajba. Hija, anzi, opportunità sabiex jittieħdu deċiżjonijiet li jwettqu l-ġid għal-lum u għal għada. F'dan, il-Partit Nazzjonalista għandu arma waħda: dik li joffri l-id tal-għajnuna sabiex il-proċedura tal-għażla ssir kif għandha, għal issa u għall-futur. F'dan, il-Gvern Abela qiegħed jagħżel li jirrifjuta din l-okkażjoni. Qiegħed jirrifjuta li jaċċetta li, kif seħħ f'karigi oħra bħal dik tal-President tar-Repubblika, tal-Ombudsman u tal-Awditur Ġenerali, ikun hemm qbil u l-vot taż-żewġ naħat tal-Kamra jkun favur. Mhux veru li s-sistema taż-żewġ terzi ma taħdimx. Anzi, kif rajna qabel, ħadmet sew. Għandha bżonn il-kuraġġ li titħaddem iktar. Din, il-Kap tal-Oppożizzjoni ddikjara li hija l-linja li jara li hija l-aħjar għall-pajjiż tagħna. Għandu, ċertament, raġun. Tagħmel il-ġid bħala sistema. Tagħmel il-ġid fil-mument storiku li fih illum ninsabu. Tibgħat messaġġ qawwi barra li jagħmel ġieħ lilna lkoll. Il-jiem li ġejjin Meta taqbad dawn il-punti kollha, tifhem iktar kemm hemm bżonn passi sewwa, b'direzzjoni ċara, fil-pajjiż tagħna. Tifhem iktar li d-dmir tagħna jibqa' li naħdmu bis-sewwa, u għas-sewwa. Bl-użu tal-verità u tar-raġuni. Fl-avversità m'għandniex naqtgħu qalbna. L-esperjenza personali tagħna tgħallimna f'dan. Għax hemm il-garanzija li meta twettaq sewwa, allura l-bidliet isiru, u jsiru meta ma tistenniex u ma tbassarx. Kif nafu, u kif nistgħu nagħtu lkoll xhieda tiegħu, il-futur ħadd ma rah, imma l-bidliet iseħħu.
Il-futur ħadd ma rah